**Årsberetning Dunker-ringen 2020**

**Møter**

Årsmøtet og samling ble avholdt i Telemarkshallen ved Bø Camping 1.- 2. august 2020. Samlinga var utsatt fra det opprinnelige tidspunktet i juni på grunn av at det da var for strenge koronarestriksjoner til at arrangementet kunne holdes på det tidspunktet. Telemark Harehundklubb var arrangør av søndagens utstilling og bisto med den praktiske tilretteleggingen for våre arrangementer på lørdag, da DR holdt mønstring med premieutdeling og årsmøte. Det var spesielt invitert og ble satt fokus på oppdretterne og deres produksjon av dunkere. Flere oppdrettere presenterte og orienterte om dunkere fra sine oppdrett. Det var Tor Erik Moen, Asle Michael Fremgård, Hans Christian Pedersen, Kolbjørn Lund og Carl Inge Røraas.

Under mønstringen var det premieutdeling og heder og ære i følgende kategorier:

* Nye jaktprøvepremierte dunkere 2019/2020
* Nye jaktchampioner 2019/2020
* Beste dunker under DM i hvert distrikt 2019
* Beste dunker på Damekampene 2019
* Vinner av Debutantmesterskapet 2019
* Deltagere og vinner av Dunkerpokalen 2019
* Deltagere og beste dunker på NM 2019
* Kåring av ungdomsprisen, samt Årets dunkere og Årets dunkere under 3 år.

Årsmøte og samling

Leder Bjarne Oppegård ønsket velkommen da årsmøtet ble åpnet lørdag 1. august kl. 13.00. Det møtte 64 stemmeberettigede medlemmer. Av æresmedlemmene var Hallvard Hegna til stede.

Bjarne Oppegård ble valgt til ordstyrer, Linda Persson ble valgt til å føre protokollen, mens Asle Michael Fremgård og Ingeborg Grøterud ble valgt til å undertegne sammen med ordstyrer.

Årsmøtet ble gjennomført i saklige og rolige former. Det var ingen store diskusjoner og alle saker fikk enstemmige vedtak. Blant sakene kan nevnes at regnskapet ble vedtatt med et overskudd på kr. 78.000. Medlemskontingenten i ringen ble besluttet å stå uendret fra 2020. Dvs. at den blir kr. 300,- også i 2021.

Under valgene ble Bjarne Oppegård gjenvalgt som styrets leder. Linda Persson ble gjenvalgt som webansvarlig, mens Jan Havdal ble gjenvalgt som avlsrådets representant i styret. Tor Erik Moen og Knut Einar Nordhagen ble gjenvalgt som henholdsvis 1. og 2. varamedlem til styret. Anne Morgenlie ble valgt som ny kasserer, etter at Lena C. Johnsen hadde frasagt seg gjenvalg. Leif Inge Bakken ble nyvalgt som styremedlem etter Endre Sivesind. Asle Michael Fremgård ble nyvalgt som revisor etter Øyvind Langås som hadde frasagt seg gjenvalg. Lisbeth Kristiansen ble nyvalgt som medlem i valgkomiteen etter Espen Moseby.

Alle valgene var enstemmige og skjedde ved akklamasjon.

Under årsmøtets avslutning ble de nyvalgte personene ønsket velkommen inn i sine verv i Dunker-ringen av leder Bjarne Oppegård. Han takket også de som gikk ut av verv for sin innsats.

Etter årsmøtet orienterte avlsrådet ved leder Jan Havdal om rådets virksomhet.

Søndag var det duket for Telemark Harehundklubbs utstilling ved Bø Camping. Lars Omdal var dommer for de 50 påmeldte dunkerne.

BIR og beste jaktpremierte dunker ble NUCH Gåvålias Tussi NO37257/14 til Anne og Arne Henning Grøterud. BIM ble NUCH NJ(D)CH Gåvålias Klang NO42496/15 til Ingar og Per Gravråk. Tussi/Grøterud ble tildelt Dunker-ringens premie til utstillingens beste dunker og ringens premie til den beste jaktpremierte.

Styremøter m.m.

I 2020 ble det avholdt to fellesmøter mellom Dunker-ringen og avlsrådet, et vintermøte på Gardermoen i februar og et møte i forkant av samlinga i Bø 31. august. Disse møtene var også styremøter. Utenom møtene har mye intern kommunikasjon skjedd gjennom mailkorrespondanse, i tillegg til bruk av telefon.

DR har vært representert på ledermøtet i august som NHKF holdt.

På grunn av koronarestriksjonene ble det ikke holdt noen distriktsmøter i 2020.

**Tillitsvalgte organer.**

Styret i Dunker-ringen besto før årsmøtet i juni av følgende personer:

Leder: Bjarne Oppegård

Nestleder: Erik Brokerud

Sekretær: Marte Yvonne Hoff

Kasserer: Lena C. Johnsen

Materialforvalter: Johnny Engen

Webansvarlig: Linda Persson

Informasjonsansvarlig: Nina Rise

Avlsrådsrepr.: Jan Havdal

Styremedlem: Jon Magne Volden

Styremedlem: Endre Sivesind

1. varamedlem: Tor Erik Moen

2. varamedlem: Knut Einar Nordhagen

Etter årsmøtet 2020 har styret hatt følgende sammensetning:

Leder: Bjarne Oppegård

Nestleder: Erik Brokerud

Sekretær: Marte Yvonne Hoff

Kasserer: Anne Morgenlie

Webansvarlig: Linda Persson

Informasjonsansvarlig: Nina Rise

Materialforvalter: Jonny Engen

Styremedlem: Jon Magne Volden

Styremedlem: Leif Inge Bakken

Avlsrådsrepr.: Jan Havdal

1. varamedlem: Tor Erik Moen
2. varamedlem: Knut Einar Nordhagen

Øvrige tillitsvalgte etter årsmøtet:

Revisorer: Gunnar Andresen og Asle Michael Fremgård.

Valgkomite: Bård Ørbak-Larsen, Helge Stikbakke og Lisbeth Kristiansen.

Anne Lena Opheim har vært redaktør for Påskriket. Arbeidet med å framskaffe bladinnholdet har skjedd i regi av redaksjonskomiteen ledet av informasjonsansvarlig Nina Rise. De øvrige i komiteen har vært Knut Einar Nordhagen, Jon Magne Volden, Linda Persson og Endre Sivesind (før årsmøtet) og Leif Inge Bakken (etter årsmøtet). I tillegg bidrar også andre personer i ringstyret og avlsrådet med stoff. Redaksjonskomiteen har også bidratt med stoff til NHKFs blad *Harehunden*.

 **Medlemsutvikling**

Som årene før gikk det nokså treigt med å få den siste delen av de eksisterende medlemmene til å betale medlemskontingenten til ringen, men restantallet var en del lavere enn årene før. I tillegg til NKKs kontingentinnkrevingsrutiner, gjennomførte ringstyret også i 2020 en ekstra purrerunde til ikke-betalende medlemmer på seinsommeren. Dette bidro til at vi i 2020 klarte å øke medlemstallet til 663, fra 650 i 2019. En utvikling styret er fornøyd med.

Medlemsøkningen var også et resultat av nyvervinger, mest via oppdretterne. Styret har en rutine på å sende informasjonsskriv med innmeldingsoppfordring og *Påskrik* til oppdretterne som bes om å formidle materiellet til sine valpekjøpere. De fleste av disse følger fint opp dette, og oppfordrer de nye dunkereierne til å melde seg inn i Dunker-ringen, slik at de blir en del av dette rasefellesskapet.

Rekrutteringsarbeidet har hatt stort fokus også i 2020. Dunker-ringen har hatt fokus både på å rekruttere til selve harejakta, f.eks. gjennom *harejaktas dag*, og ved at mange jegere tok med ungdom ut på harejakt ved mange andre anledninger. Det har også på ulike måter vært framhevet hvor flott det er å jakte hare med dunker, en av de norske harehundrasene. Dette er også et bidrag til å bevare en viktig del av den norske kulturarven.

**Informasjon**

Også gjennom 2020 har hjemmesida og facebook-profilen jevnlig blitt oppdatert og har vært mye benyttet til å spre informasjon om dunkeren og om Dunker-ringen og avlsrådets virksomhet. Også Instagram er benyttet.

Påskriket ble som vanlig utgitt med to numre, ett i juni og ett i desember. Tilbakemeldingene fra medlemmene viser at medlemmene setter stor pris på å få bladet, selv om mye av innholdet i Påskriket allerede er kjent fra de digitale foraene. Bladet utgjør mye av «limet» i raseringen.

Den utnevnte redaksjonskomiteen med informasjonsansvarlig i styret som leder, har sørget for store deler av stoffet i Påskriket. I tillegg har det kommet bidrag fra enkeltmedlemmer. Komiteen har også sendt inn dunkerstoff til NHKFs blad Harehunden.

På grunn av koronarestriksjonene ble De Nordiske Jakt- og Fiskedager avlyst i 2020. Dermed ble det ikke noe av ringens tradisjonelle opplegg på Elverum dette året.

**Forholdet til avlsrådet**

Gjennom 2020 har det som vanlig vært et aktivt og godt samarbeid mellom Dunker-ringen og avlsrådet for dunker. Rådet har bestått av Jan Havdal, leder, Vegar Sølvsberg, sekretær, og Bård Ørbak-Larsen, medlem. Elisabeth Aune Moseby har vært varamedlem.

Avlsrådet hadde et aktivt år i 2020. Det førte bl.a. til at anbefalingslista hadde 27 anbefalinger og godkjenninger om paring. Resultatet ble 20 paringer/insemineringer som ga 15 kull. Det ble født 132 valper ifølge våre opplysninger, men kun 112 dunkervalper ble registrert hos NKK i 2020. Det lave registreringsantallet skyldes at 3 kull ikke ble meldt inn for registrering det året.

Den gjennomsnittlige kullstørrelsen var 8,8 valper. Det vil si meget store kull, som selvsagt viser at rasens reproduksjonsevne er god. Dette er en indikasjon på at vi har en helsemessig sunn rase. Det er også et resultat av dyktige oppdrettere, som blant annet parer tispene på riktig tidspunkt i løpetida. De aller fleste sørger for å ta blodprøver av tispene for å finne riktig paringstidspunkt.

Avlsrådet og Dunker-ringen samarbeidet om å oppfordre aktuelle tispeeiere til å ha kull på sine avlsverdige tisper vinteren 2020. Som årene før så det i starten av avlssesongen ut til å bli få kull. Situasjonen bedret seg betraktelig ut over seinvinteren og våren. Og allerede da var det tispeeiere som startet planleggingen av kull i avlssesongen 2020/2021.Gennom høsten 2020 økte henvendelsene til avlsrådet betraktelig, slik at det ved årets utgang allerede var gitt nærmere 30 paringsanbefalinger. Det er mange år siden antall anbefalinger har vært så høyt ved et årsskifte.

**Registrering av valper**

Ifølge statistikken fra NKK for 2020, ble det registrert 112 dunkervalper. Dette er noe lavere antall enn året før (se også omtale under «Forholdet til avlsrådet). Å påvirke til produksjon av nok valper, slik at antallet dunkere ikke synker lavere ned enn det har vært de siste årene, er en av de aller viktigste oppgavene for Dunker-ringen. Det vil si at det må produseres minst ca. 150 valper i året. Det klarte vi i 2018 og nesten i 2017 og 2019. Ved utgangen av 2020 tydet mye på at den inneværende avlssesongen vil gi et større antall dunkervalper. Det er svært gledelig!

**Valpeformidling**

Facebook-profilen og Dunker-ringens hjemmeside er svært viktige kanaler hvor interesserte personer kan holde seg oppdatert om valpesituasjonen. Informasjonen der, er meget viktig for både oppdretterne og valpekjøperne.

Som tidligere år, har vi annonsert dunkervalpene i hvert nummer av bladet *Jakt & Fiske*. Vi ser gjerne at oppdretterne også selv annonserer kullene sine i aktuelle fora, slik at potensielle kjøpere ser at det produseres dunkervalper for salg.

I tillegg til at mange valpekjøpere finner den informasjonen de trenger på ringens digitale flater, er det mange som henvender seg til avlsrådet med spørsmål. Avlsrådet har meddelt at de aldri tidligere har hatt så mange valpeforespørsler som gjennom siste del av 2020.

**Resultater**

Jaktprøver

I prøvesesongen 2020/2021 ble det stilt dunkere på i alt 116 ÅP-dager, ifølge innrapporteringene til Dunker-ringen og publisert på ringens hjemmeside. Dette var litt færre starter enn sesongen før (141 starter). Det ga 78 premieringer (67,2 %). 52 (44,8 %) 1.ÅP, 13 (11,2 %) 2.ÅP og 11 (9,5 %) 3.ÅP.

På eliteprøvene ble det registrert 58 dunkerstarter (85 i 2019/20-sesongen), med 31 premieringer (53,4 %). 15 (25,9 %) 1.EP, 9 (15,5 %) 2.EP og 6 (10,3 %) 3. EP.

Nedgangen i antall jaktprøvestarter skyldes at flere prøver ble avlyst av koronahensyn siste prøvesesong. Blant annet ble flere distriktmesterskap og NM avlyst. Det må legges til at tallene foran her må sees på som minimumsantall, da alle prøvestarter neppe er kommet med i oversikten.

10 nye dunkere klarte jaktprøvekravene for å bli norske jaktchampioner gjennom prøvesesongen 2020/2021

De nye jaktchampionene er:

NO40383/18 Gåvålias Bella Hans Christian Pedersen

NO43038/17 J-Prinsesse Eyla av Esta Cado Svein Arne Johnsen

NO37367/17 Ab Urd Arne Bakkestuen

NO33843/17 Flicka Magne Sæves

NO51144/16 Zenta Nils Asbjørn Sunde

NO43791/15 Eldhushøgdas Heila Bengt Ove Furuly

NO42647/15 Trollfossens Storm Simen Are Melfald

NO41494/15 Solvolls Rolla Roy Fredriksen

NO40462/15 Bs-Zenta Vidar Håland

X-55472/14 Cindy Per Ivar Gundersen

Vinner av dunkerdebutanten 2020 ble Tyr til Kjell Sterner. Han oppnådde 190 kp og fikk dermed 1. ÅP. Av de 7 deltakende dunkerne oppnådde 3 stk. 1. ÅP, 1 stk. 2. ÅP og 1 fikk 3. ÅP.

Kåringer.

Det er mottatt innmeldinger fra hundeeierne med resultater fra utstillinger i 2020 og jaktprøvene i sesongen 2020/21 (frist for resultatinnsending var 1. april 2021). Kåringslista for årets dunker ble som følger:

**Årets dunker.**

|  |  |  |  |
| --- | --- | --- | --- |
| **Pl/poeng** | **Reg. nr.** | **Navn** | **Eier** |
| 1/70 | NO 42647/15 | NUCHNJ(D)CH RR Trollfossens Storm | Simen Are Melfald |
| 2/67 | NO 33843/17 | NJ(D)CH Flicka | Magne Sæves |
| 3/65 | NO 40383/18 | NJ(D)CH Gåvålias Bella | Hans Chr. Pedersen |
| 4/51 | NO 40117/18 | Vimsbygdas Hønter | Øystein Oland |
| 5/50 | NO 40569/17 | NFIJ(D)CH Ynwa | Tor Erik Moen |

Disse hadde følgende tellende resultater:

1 Jpr.: 1x1.EP + 3x1.ÅP

2 Jpr.: 1.EP + 2x1.ÅP + 2.ÅP

3 Jpr.: 2.EP + 3x1.ÅP

4 Jpr.: 2x1.ÅP Utst.: CERT + Exc

5 Jpr.: 1.EP + 1.ÅP Utst.: Exc (Foran nr. 6 pga. flere barmarksminutter.)

**Årets dunker under 3 år.** (Resultatene må oppnås før fylte 3 år.)

|  |  |  |  |
| --- | --- | --- | --- |
| **Pl/Poeng** | **Reg.nr** | **Navn** | **Eier** |
| 1/65 | NO 40383/18 | NJ(D)CH Gåvålias Bella | Hans Chr. Pedersen |
| 2/51 | NO 40117/18 | Vimsbygdas Hønter | Øystein Oland |
| 3/47 | NO 49946/19 | Jimbo II av Maurvangen | Reidar Martin Wisth Dalseg |
| 4/42 | NO 51531/19 | Lystig av Esta Cado | Espen Moseby |
| 5/40 | NO 49940/19 | Tia av Maurvangen | Tor Erik Moen |

Disse hadde følgende tellende resultater:

1 Jpr.: 2.EP + 3x1.ÅP

2 Jpr.: 2x1.ÅP Utst.: CERT + Exc

3 Jpr.: 2x1.ÅP + 2.ÅP Utst.: Good

4 Jpr.: 2x2.ÅP + 3.ÅP Utst.: VG

5 Jpr.: 2x1.ÅP Utst.: Exc

DM og NM

5 dunkere deltok i de 2 DM-ene som ble arrangert.

Beste dunker i hvert DM 2020 ble:

**Distrikt I:** Avlyst

**Distrikt II:** Nr. 2 NO 41467/16 Hagheimens Frøya Ingun Solli

**Distrikt III:** Ingen dunkere premiert

**Distrikt IV:** Avlyst

**Distrikt V:** Avlyst

NM 2020 ble som tidligere nevnt avlyst av NHKF. Distriktene fikk selv avgjøre om distriktsmesterskapene skulle arrangeres eller avlyses. Det ble kun arrangert DM i distriktene II og III.

Dunkerpokal-prøven

Rasemesterskap for dunkere - Dunkerpokalen - ble arrangert med utgangspunkt i Vrådal og med Telemark HHK som arrangør 24. – 25. oktober 2020. 12 av de 15 startende dunkerne oppnådde elitepremie. Det ble 5 x 1. EP, 4 x 2. EP og 3 x 3. EP. De tre beste ble:

Nr. 1 og vinner NO 45226/13 Mt Bayaz Torbjørn Kristiansen

Nr. 2 NO 45578/12 Nordhaugs Gard Stian Koteng Ølstøren

Nr. 3 NO 42406/15 Gåvålias Klang Ingar og Per Gravrok

Dunkerpokal-prøven ble også i 2020 et vellykket arrangement. Koronarestriksjonene la en demper på den sosiale delen, men selve prøven ble gjennomført på en god måte i regi av Telemark HHK. Harebestanden var god, så hundene hadde stort sett ikke problemer med å komme i fot.

Utstillingsresultater

Også i 2020 satte Dunker-ringen opp premie til beste dunker på en utstilling i hvert distrikt, i tillegg til utstillingen på Elverum under De Nordiske Jakt- og Fiskedager. Vinnerne ble:

3. mai Gudbrandsdal HHK Avlyst

23. mai Vestlandets HHK BIR Mira Geir Håland

7. juni Østfold HHK Avlyst

11. juli Østerdalen HHK BIS Nordshaugs Gard Stian Koteng Ølstøren

1. august Romerike HHK Exc Reddharens Roy Renate Sørensen

 Exc Mari av Kistefjell Arne Konrad Strandhaug

8. august DNJFD, Elverum Avlyst

Bemerkning: Det er ikke oppgitt noen rangering fra Romerike HHKs utstilling av Reddharens Roy og Mari av Kistefjell. Ingen av dem oppnådde CK eller Cert.

Ungdomsprisen

Denne gangen ble det ikke meldt inn noen resultater til ungdomsprisen.

Vi gratulerer alle hunder og eiere med gode prestasjoner ved de forskjellige jaktprøver, utstillinger og mesterskap!

Damekampene

Det var kun Norsk HHK som arrangerte damekamp i 2020. Den vant NO42861/13 NJ(D)CH Siri til Carl Inge Røraas. Siri ble ført av Anette Edvardsen og ble eneste premierte dunker med sin 1. ÅP.

**Økonomi**

Regnskapet for Dunker-ringen viser at det i 2020 ble et driftsresultat med et overskudd på kr 133.479,-. Det må legges til at det meste av dette skyldes en teknisk regnskapsomlegging (føring av varelager). Det reelle overskuddet var på kr 18.866,-. Det økonomiske resultatet skyldtes både høyere inntekter og lavere kostnader enn forventet.

Med bank- og kassabeholdninger, samt varelager, på til sammen kr 666.025,- ved utgangen av 2020, har Dunker-ringen god økonomi og ingen likviditetsutfordringer gjennom året.

Regnskapet er revidert og funnet i orden av revisorene Gunnar Andresen og Asle Michael Fremgård.

For øvrig vises det til regnskap for 2020 som egen sak under årsmøtet.

**Konklusjoner**

Dunker-ringen har etter styrets mening også i 2020 hatt et aktivt år. Dette til tross for noe reduserte hundeaktiviteter på grunn av koronarestriksjonene. Høydepunktene i ringens virksomhet har vært samlinga med årsmøtet i Bø, Telemark, og dunkerpokal-prøven i Vrådal. Begge arrangementene ble gjennomført i nært samarbeid med Telemark Harehundklubb. Takk til THHK for innsatsen og det gode samarbeidet!

Dunker-ringen var også i 2020 aktiv med å spre informasjon på sin hjemmeside [www.dunkerringen.org](http://www.dunkerringen.org) I tillegg ble også Facebook og Instagram benyttet som kanaler overfor medlemmene og andre interesserte. *Påskriket* ble utgitt med to numre.

Dunker-ringen har som tidligere år, også gjennom 2020, støttet opp om arbeidet som avlsrådet for dunker gjør. Samarbeidet har som vanlig vært utmerket.

En gledelig utvikling gjennom 2020 har vært økningen i antall medlemmer. Ikke stor, men likevel et positivt tegn i tiden, siden mange mener at harejakt med drivende hunder totalt sett har hatt og har en negativ utvikling med hensyn til oppslutning.

Til slutt vil styret takke alle som har bidratt i Dunker-ringens arbeid og for Dunkeren generelt i 2020.

Vi ønsker alle dunkereiere lykke til videre med hundene sine i 2021!

Maura, mai 2021

Bjarne Oppegård /s/ Erik Brokerud /s/ Marte Yvonne Hoff /s/

Anne Morgenlie /s/ Linda Persson /s/ Nina Rise /s/

Jonny Engen /s/ Jon Magne Volden /s( Leif Inge Bakken /s)

Jan Havdal /s/